Document ID: 32015R0374

UREDBA VIJEĆA (EU) 2015/374
od 6. ožujka 2015.
o izmjeni Uredbe (EU) br. 204/2011 o mjerama ograničavanja s obzirom na stanje u Libiji
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 215.,
uzimajući u obzir Odluku Vijeća 2011/137/ZVSP od 28. veljače 2011. o mjerama ograničavanja s obzirom na stanje u Libiji (1),
uzimajući u obzir zajednički prijedlog Visokog predstavnika Unije za vanjske poslove i sigurnosnu politiku i Europske komisije,
budući da:
(1)
Uredbom Vijeća (EU) br. 204/2011 (2) provode se određene mjere utvrđene Odlukom 2011/137/ZVSP.
(2)
Vijeće sigurnosti Ujedinjenih naroda 27. kolovoza 2014. donijelo je Rezoluciju („RVSUN”) 2174 (2014) kojom se proširuje područje primjene mjera zamrzavanja imovine kako je navedeno u stavku 22. RVSUN-a 1970 (2011) i stavku 23. RVSUN-a 1973 (2011).
(3)
Vijeće je 20. listopada 2014. donijelo Odluku 2014/727/ZVSP (3) u skladu s RVSUN-om 2174 (2014) kojom se omogućuje uvrštavanje na popis osoba i subjekata unutar područja primjene Priloga III. Odluci 2011/137/ZVSP, kako su navedeni na popisu Odbora za sankcije. U svojoj Odluci ZVSP 2015/382 (4) Vijeće je odlučilo proširiti područje primjene dodatnih kriterija na osobe i subjekte koji nisu na popisu Odbora za sankcije, ali koji ispunjavaju iste kriterije.
(4)
Ova izmjena obuhvaćena je područjem primjene Ugovora i za njezinu provedbu potrebno je regulatorno djelovanje na razini Unije, posebno kako bi se osiguralo da je gospodarski subjekti ujednačeno primjenjuju u svim državama članicama.
(5)
Uredbu (EU) br. 204/2011 trebalo bi stoga na odgovarajući način izmijeniti,
DONIJELO JE OVU UREDBU:
Članak 1.
Članak 6. stavak 2. Uredbe (EU) br. 204/2011 zamjenjuje se sljedećim:
„2. Prilog III. uključuje fizičke ili pravne osobe, subjekte ili tijela koji nisu obuhvaćeni Prilogom II.:
(a)
koji surađuju ili sudjeluju u naređivanju, nadzoru ili usmjeravanju na drugi način, počinjenja povreda ljudskih prava osoba u Libiji, uključujući tako da surađuju ili sudjeluju u planiranju, zapovijedanju, naređivanju ili provođenju napada, pritom kršeći međunarodno pravo, uključujući zračne napade, na civilno stanovništvo i objekte,
(b)
koji su prekršili odredbe RVSUN-a 1970 (2011) ili RVSUN-a 1973 (2011) ili ove Uredbe ili su pomagali pri njihovu kršenju,
(c)
koji sudjeluju u djelima ili podržavaju djela kojima se ugrožava mir, stabilnost ili sigurnost Libije, ili kojima se ometa ili potkopava uspješni završetak političke tranzicije u Libiji, uključujući:
i.
planiranje, usmjeravanje ili poduzimanje radnji kojima se krši mjerodavno međunarodno pravo povezano s ljudskim pravima ili međunarodno humanitarno pravo ili radnji koje predstavljaju kršenje ljudskih prava u Libiji;
ii.
planiranje, usmjeravanje ili izvršenje napada na bilo koju zračnu, kopnenu ili morsku luku u Libiji ili na libijske državne institucije ili objekte ili bilo koju stranu misiju u Libiji;
iii.
pružanje potpore naoružanim skupinama ili kriminalnim mrežama putem nezakonitog iskorištavanja sirove nafte ili bilo kojeg drugog prirodnog resursa u Libiji;
(d)
koji djeluju za račun, u ime ili prema uputama fizičkih ili pravnih osoba, subjekata ili tijela s popisa u prilozima II. ili III.,ili fizičkih ili pravnih osoba, subjekata ili tijela koji su u njihovom vlasništvu ili pod njihovom kontrolom.”
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 6. ožujka 2015.

Labels: 11
18
5